Kommunistisen nuorisoliiton mukaan eduskunnan ulkoasian- tai puolustusvaliokunnassa sattunut Nato-neuvotteluihin liittynyt tietovuoto on tervetullut demokratianpilkahdus Nato-keskusteluun.

Nuorisoliitto näkee tänään julkaisemansa tiedotteen mukaan, että samalla, kun Suomi on käynyt Naton kanssa neuvotteluja isäntämaasopimuksesta kansan yleisen mielipiteen vastaisesti, on se käynyt keskusteluja myös 57:stä muusta aiheesta, jotka käyvät ilmi vuodetuista papereista.

– Nyt oikeiston ja eliitin edustajat kehtaavat olla vihaisia siitä, että joku on tietovuodolla paljastanut eduskunnassa ryvettyneiden ministerien valehtelun ja korruption, nuorisoliitto muotoilee.

Kommunistinen nuorisoliitto kaipaa demokraattista ja avointa keskustelua ja muistuttaa, että rajoitukset tiedonkulussa eivät kuulu demokratiaan.

– Odotamme, että yhä useampi asiakirjoja käsiinsä saanut suoristaa selkänsä ja vuotaa ilmi rikolliset sekä salailevat poliitikot, jotka ovat vastuussa viimeaikaisesta lähentymisestä Natoa kohti, nuorisoliitosta lisätään.

Kommunistinen Nuorisoliitto ehdottaa, että NATO- ja EU-asiakirjoja vuotavat suojellaan seuraamuksilta, mikäli heidän vuotamansa asiakirjat ovat oleellisia demokraattisen päätöksenteon kannalta.

– Demokraattisen ja avoimen päätöksenteon nimissä ehdotamme myös, että ulkomaisetkin tietovuotajat, kuten Edward Snowden ja Julian Assange, saavat apua ja turvapaikan Suomesta. Yhdelläkään valtiolla tai poliitikolla ei pidä olla oikeutta puhua vapaudesta ja kansan edusta, jos he samalla salaavat ja pimittävät julkiselle keskustelulle välttämättömiä tietoja.

TS